આમ તો છેલ્લા કેટલાક વર્ષોથી પૂરતા પાણીના અભાવે પ્રતિ વર્ષે ચોમાસા બાદ આદિવાસીઓ તેમનો વિસ્તાર છોડીને મજૂરી મેળવવા માટે જતા રહેતા હોય છે. તેમાં પણ ખાસ કરીને છોટાઉદેપુર જિલ્લામાં ત્રણ તાલુકા છોટાઉદેપુર, પાવીજેતપુર તથા કવાંટમાં ખેતી અર્થે પિયાતની કોઈ સગવડ ન હોવાથી તેઓના માટે માત્ર ચોમાસુ જ ખેતી માટે મહત્વનુ હોય છે. ચાલુ વર્ષે શરૂઆતમાં વરસાદ જરૂરિયાત પ્રમાણે સારો પડ્યો હતો, પરંતુ ખેતી તૈયાર થઈ ગયા બાદ છેલ્લા વરસાદની જરૂર હતી ત્યારે વરસાદ નહીં પડતા ઉત્પાદન જોઈએ તેવું નહીં મળતા ભારે નિરાશા આદિવાસીઓમાં વર્તાઈ રહી હતી. જેના પગલે ખૂબ મોટા પ્રમાણમાં મજૂરી શોધવા માટે તેમનું વતન છોડીને જઇ રહ્યા છે.